MANDAGSBREV TIL METTE 1

Kære Mette Frederiksen.

I den kommende tid vil vi – nogle bedsteforældre – skrive til dig hver mandag for at huske dig og regeringen på at:

I det nordlige Syrien sidder 14 danske småbørn og deres mødre i fangelejre. I Danmark sidder ni danske bedsteforældre – som ikke kender børnene i lejrene – og arbejder på at få børnene til Danmark. De fleste af os ni har selv børnebørn, og vi kan så levende forestille os, at det vil være bedst for børnene i lejrene at komme hjem til danske børnehaver og skoler, at få rent tøj, at bo i et varmt hus, at vokse op i et fredeligt samfund som det danske og at slippe for at være bange. Vores egne børnebørn har det godt, lige som de allerfleste børn i Danmark har det godt, men vi kan se, at der er børn, der lider. Vi tænker: Skal disse børn glemmes og gemmes, fordi deres forældre har opført sig hovedløst? Nej, det vil vi ikke finde os i, vi må gøre noget. Med andre ord: Vi er gået hen og er blevet aktivister på vores gamle dage for at give disse børn en stemme.

Vi vil gerne opfordre til at se bort fra politiske hensyn og gøre som nabolande er begyndt på: Hent børnene hjem!

**Støttegruppen** er vokset ud af bevægelsen/netværket **Bedsteforældre for Asyl**, der har eksisteret i 13 år.

Venlig hilsen, Pia Sigmund, medlem af **Støttegruppen Børnene hjem fra Syrien NU!**